Քսան օր հետո Ադրբեջանի ԿԸՀ-ն կհրապարակի նախագահի ընտրությունների նախնական արդյունքները: Դարձյալ պատահականությու՞ն է, թե՞ կանխածրագրված, բայց Ադրբեջանում նույնպես նախագահի պաշտոնի համար կպայքարի ութ թեկնածու: Տարբերությունն այն է, որ Ադրբեջանի հիմնական քաղաքական ուժերը բոյկոտել են ընտրությունը, իսկ Ռուսաստանի կոմկուսը եւ Լիբերալ-դեմոկրատական կուսակցությունն իրենց մասնակցությամբ միանգամայն լեգիտիմացրել Պուտինի վերընտրությունը: ՌԴ նախագահին ուղղված Իլհամ Ալիեւի ողջույնի խոսքում ընդգծված է, որ երկու երկրների միջեւ ռազմավարական համագործակցության մեջ մեծ է Պուտինի անձնական ներդրումը: Հավանաբար, Ալիեւն սպասում է, որ իր վերընտրության առթիվ նույն գնահատականին իրեն Պուտինը կարժանացնի: Բայց, իհարկե, Ալիեւը Պուտին դառնալու շանսեր չունի: Նրան այդպես էլ չհաջողվեց Ադրբեջանում ստեղծել կառավարելի քաղաքական համակարգ: Ընդդիմադիր կուսակցությունները չեն ընդունում Ալիեւի հեղինակությունը: